**PETAK, 3.4.**

**HRVATSKI JEZIK**

Ponovno pročitaj pjesmu Travanj u udžbeniku na str. 118, a zatim dobro pogledaj sliku na str. 119 i osmisli priču. Ne zaboravi na redoslijed kompozicije sastavka: uvodni dio, glavni dio i završni dio. Svojoj priči nadjeni zanimljiv naslov i naravno, nešto nacrtaj. Veselim se tvojim sastavcima.

Šaljem ti i nekoliko zanimljivosti o travnju koje će ti možda pomoći u pisanju.

Travanj je četvrti mjesec u godini, mjesec koji označava prijelaz u topli dio godine. Hrvatski naziv mjeseca dolazi od riječi trava, koja zbog obilnijih kiša i jačeg sunca u ovom mjesecu buja i posebno je zelena.

Podrijetlo latinskog naziva april ima više verzija, jedna od njih je da dolazi od riječi aperire, što znači otvoriti, a označava otvaranje, buđenje prirode. U rimskom kalendaru travanj je bio drugi mjesec u godini, a 1. aprila se umjesto ‘Dana šala i spački’, slavila božica Venera, božica ljubavi i ljepote.

Travanj je prvi pravi proljetni mjesec. Ima 30 dana. Mjesec je to u kome je proljeće konačno onakvo kakvim ga svi zamišljamo, zeleno, sunčano i toplo. U travnju je zamjetan prijelaz iz hladnog dijela godine u topli. Travanj je poprilično nestabilan mjesec. Osim što vrlo jasno najavljuje ljeto, često se zna prisjetiti i zime.

Bitno je napomenuti da travanj nije najpovoljniji mjesec za ljudsko zdravlje. Česte su promjene vremena, a tijelo iscrpljeno od zime lako podlegne raznim bolestima ili tek običnim prehladama nakon što se pokisne, a takve su situacije ma koliko bili spremni za kišu, česte. Tijelo se ne može tako naglo prilagoditi naglom padu temperature za čak 10-ak stupnjeva, što je u travnju vrlo često kada ujutro dan izgleda prekrasno, a već poslijepodne se crni oblaci navuku nad nas i počne pljusak ili čak tuča.

U travnju srednja dnevna temperatura prelazi 10°C što je dovoljno za ugodan boravak u prirodi i upijanje sunčevih zraka.



**TZK**

Iskoristi i ti lijepo travanjsko vrijeme za šetnju i igru u vrtu ili dvorištu, ali pripazi na upute kretanja i boravka u prirodi u ovim danima radi opasnosti od širenja zaraze.

**MATEMATIKA**

Ponovi dijeljenje u radnoj bilježnici str. 99 i 100

**LIKOVNA KULTURA**

Ponovimo da je ornament ukras koji se osim u arhitekturi koristi i prilikom ukrašavanja predmeta svakodnevne uporabe i odjeće. U ornamentima koji se pojavljuju na narodnoj nošnji gotovo uvijek prisutni su ritam i vrlo često simetrija. Ritam se ostvaruje ponavljanjem i pravilnom izmjenom nekih elemenata, na narodnim nošnjama to su boje i oblici. Ti oblici su nekada prepoznatljivi, vrlo često iz biljnog svijeta, a često su u kombinaciji s geometrijskim elementima. U ornamentu se javlja i simetrija. Gornji i donji dio ukrasa ili lijeva i desna strana se zrcale, odnosno jednake su. Niz nastaje kada se više elemenata poreda jedan uz drugoga ili jedan iza drugoga, odnosno u nekom smjeru. Pogledaj ogrlice. Kakvih su boja perlice? Kako su poredane plave perlice, a crvene? Na koji se način izmjenjuju? Kakve likove tvore svojim nizanjem i kombiniranjem? U kojem smjeru se nižu? Zašto su ogrlice napravljene u polukružnom obliku? Kako je nastala ova ogrlica? Kada bismo je crtali kakvim bismo je crtama gradili? Strukturnim crtama se gradi neki lik iznutra, iz sredine prema van. Kakvim bi crtama nacrtali ovu ogrlicu? Kratkim ravnim, zakrivljenim i zatvorenim crtama, njihovim kombiniranjem i nizanjem gradi se lik izmjenjujući i nekoliko boja koje se inače pojavljuju na našim narodnim nošnjama.



Zadatak je strukturnim crtama nacrtati ogrlicu crnom, plavom i crvenom bojom - flomasterima. Pokušaj ostvariti neki zanimljiv ritam izmjenom boja kojima ćeš graditi oblike. Uživaj u radu!